 Ile-ẹjọ da ẹjọ ti APC pe ta ko iwe-ẹri Gomina Ọbasẹki nu : Ṣinkin bii ẹni jẹ tẹtẹ oriire ni inu Gomina ipinlẹ Edo, Gaius Ọbaseki, ati awọn alatiyẹn rẹ n dun bayii, orin iṣẹgun si ni baba naa mu bọnu latari bi ile-ẹjọ giga apapọ kan to fikalẹ siluu Abuja ṣe da ẹjọ ti wọn pe ta ko iwe-ẹri rẹ nu.Ọsan ọjọ Abamẹta, Satide yii, nile-ẹjọ naa gbe idajọ rẹ kalẹ. Adajọ Ahmed Mohammed ni ẹjọ olooraye lẹjọ ọhun, o ni wọn kan fẹẹ fakoko ile-ẹjọ ṣofo lasan ni.Adajọ ni olupẹjọ yii ya ọlẹ debii pe wọn ko tilẹ le lọọ ṣayẹwo ni Fasiti Ibadan UI ti olujẹjọ naa sọ pe oun ti gba iwe-ẹri oun, boya loootọ lohun to sọ ri bẹẹ abi ko ri bẹẹ, bẹẹ ni wọn o lọ sọdọ ajọ Wayẹẹki lati fidi ẹsun ti wọn fi kan olujẹjọ mulẹ, o ni ṣe wọn o mọ pe ẹni to ba peeyan lẹjọ lo maa ṣiṣẹ wiwa ẹri lati fi gbe ẹsun rẹ lẹsẹ ni.O ni ko si eyikeyii ninu awọn ẹlẹrii olupẹjọ to le fidi ẹ mulẹ pe loootọ niwe-ẹri ti wọn n sọrọ nipa ẹ jẹ ayederu. Tori naa, o ni ile-ẹjọ da ẹjọ ọhun nu.Ṣaaju ni ẹgbẹ oṣelu APC ati ọmọ ẹgbẹ wọn kan, Ọgbẹni Williams Edobor, ti rawọ ẹbẹ si kootu ọhun lati kede pe iwe-ẹri awuruju ni Gomina Ọbaseki fi ṣọwọ si ajọ eleto idibo INEC nigba to n dije fun ipo gomina, ati pe ko yẹ nipo gomina to wa, ki wọn yẹ aga mọ ọn nidii.Gomina Ọbaseki ti fesi si idajọ yii, o ni oun kọ loun bori, eto iṣejọba awa-ara-wa lo ṣẹgun, o si dupẹ lọwọ awọn ololufẹ ẹ fun adura ati aduroti wọn. 